พอดีดิฉันพึ่งคลอดลูกได้1เดือน18วัน และวันนี้มี พสพ.กะแฟนแล้วเผลอหลั่งใน กินยาแบบ28เม็ดได้2วันเองค่ะ ให้กินก่อน เพราะหลังคลอด ปจด.ยังไม่มา แบบนี้มีสิทธิ์ท้องมากน้อยเพียงใด และเราสามารถกินยาคุมฉุกเฉินทับได้มั้ยค่ะ กินแบบ28เม็ดอยู่ จะมีผลข้างเคียงอย่างไรบ้าง พอดีเป็นไทรอยด์อีกด้วย ตอนนี้เครียดมากเลยค่ะ
สวัสดีค่ะ หากหลังคลอดไม่ได้ให้นมลูก ระยะเวลาที่จะเกิดการตกไข่และมีโอกาสตั้งครรภ์ต่อได้คือประมาณ 4-6 สัปดาห์ แต่หากได้ให้นมลูกอย่างสม่ำเสมอ การตกไข่และมีประจำเดือนจะนานกว่านี้ ขึ้นกับระยะเวลาที่ให้นมบุตรด้วยว่านานเท่าใด ดังนั้น หากไม่ได้ให้นมลูก หรือให้ไม่สม่ำเสมอ การมีเพศสัมพันธ์ที่ 1 เดือน 18 วัน หลังคลอด ก็จะมีโอกาสตั้งครรภ์ได้ ดังนั้น หากเพิ่งทานยาคุมกำเนิดไปได้ 2 วัน และไม่ได้เริ่มทานภายใน 1-5 วัน นับตั้งแต่มีประจำเดือนมา ก็ควรพิจารณาทานยาคุมฉุกเฉินร่วมไปด้วยค่ะ ส่วนยาคุมกำเนิดก็ให้ทานต่อเนื่องไปตามเวลาเดิมที่ได้ทานไป และหลังจากนี้ ก็ควรงดการมีเพศสัมพันธ์ไปก่อนอย่างน้อย 7 วันหรือใช้ถุงยางอนามัยร่วมไปด้วยค่ะ แต่หากได้ให้นมลูกอยู่อย่างสม่ำเสมอ และยังไม่เคยมีประจำเดือนมาตั้งแต่หลังคลอด การมีเพศสัมพันธ์ที่เกือบ 2 เดือนหลังคลอด โอกาสที่จะตั้งครรภ์ยังถือว่าน้อยอยู่ อาจพิจารณาไม่ทานยาคุมฉุกเฉินก็ได้ แต่หากหลังจากนี้ ยังต้องการให้นมลูกอยู่ ไม่ควรทานยาคุมกำเนิดชนิดฮอร์โมนรวม ซึ่งเป็นชนิดที่พบเป็นส่วนใหญ่ แต่ควรเลือกทานยาเม็ดคุมกำเนิดชนิดที่เป็นฮอร์โมนเดี่ยว เช่น ยี่ห้อ exluton, dailyton, cerazette เป็นต้น ซึ่งจะไม่มีผลต่อการหลั่งของน้ำนม